***Отговор на въпрос от Александър Мацурев – народен представител от ПП ГЕРБ относно опазване на пчелните семейства***

**УВАЖАЕМА ГОСПОЖО ПРЕДСЕДАТЕЛ,**

**УВАЖАЕМИ ГОСПОДИН МАЦУРЕВ,**

**ДАМИ И ГОСПОДА НАРОДНИ ПРЕДСТАВИТЕЛИ,**

С цел да се гарантират мерките за опазване на пчелите и пчелните семейства от отравяне и реда за пробовземане от пчели, растения и растителни продукти, със заповед на изпълнителния директор на Българската агенция по безопасност на храните е утвърдена Стандартна оперативна процедура за установяване на причините за подмор на пчели и съставяне на актове за установяване на административни нарушения по Закона за защита на растенията и Закона за пчеларството.

Създадена е работна група и към момента продължават обсъжданията за изменение и допълнение на Наредба № 13 от 2016 г., като се предвижда забрана за използване на продукти за растителна защита със знак SPe8, който означава „опасни за пчели“ през светлата част на денонощието. Предвижда се също така земеделските стопани, ползващи продукти за растителна защита да са преминали съответно обучение и да ползват консултанти, преди употребата им.

Важно е да се посочи, че последната дерогация от страна на Република България относно забраната за използване на неоникотиноиди, водещи до повишена смъртност на пчелните семейства е от 2017 г. През 2018 и 2019 години тези продукти не са използвани.

С цел осигуряване на информираност и прозрачност, на сайта на БАБХ има публикуван Регистър на издадените разрешения за прилагане на продукти за растителна защита чрез въздушно пръскане, както и Списък на разрешените за пускане на пазара и употреба продукти за растителна защита по съдържащи се в тях активни вещества. В допълнение, има публикуван списък на разрешените за употреба инсектициди, където в отделна колона със знак SPe8 са означени, всички опасни за пчелите продукти, които изискват и допълнително внимание при употреба.

Предприети са стъпки за по-лесна регистрация на биопестицидите и всички щадящи пчелите продукти за растителна защита, тъй като стандартната процедурата по регистрация на нов продукт е дълга и скъпа.

Считано от 15 март 2020 г., в областните дирекции по безопасност на храните ще има дежурни инспектори, вкл. в почивните дни, които ще са на разположение при сигнали за нерегламентирани третирания с продукти за растителна защита.

Предприети са мерки за внедряване на електронна платформа за оповестяване на предстоящи третирания на земеделските площи с продукти за растителна защита, което е едно от основните искания на пчеларите. По този начин ще се подпомогне и официалния контрол, във връзка със спазване на изискванията на Наредба №13 от 2016 г.

По отношение на нелегалния внос в страната на продукти за растителна защита Министерството работи съвместно с останалите страни членки, в т.ч. и с Европол, като в периода от 15 януари до края на месец май се извършват съвместни проверки със служители от НСБОП, Гранична полиция и МВР.

Предприети са законодателни инициативи, които да залегнат в Наказателния кодекс, така че да се криминализира незаконния внос и продажбата на ПРЗ.

Оборудвана е държавна лаборатория, в която да се изследват проби от умрели пчели за наличие на остатъци от пестициди. В момента текат процедури по акредитация на лабораторията в Българска служба по акредитация.

През 2020 г. е обявена за година на Растителната защита, в рамките на предвидените мероприятия е планирано да се осигури и допълнителна информация за възможностите за употреба на щадящи пчелите продукти.

С цел осигуряване на разнообразна паша за пчелните семейства, в индикативния график на Програмата за развитие на селските райони за 2020 г. по горските мерки е предвидено залесяване на **23 хил. дка** само с медоносни видове.

Не на последно място, отчитайки състоянието на пчелните семейства у нас, през 2019 г. на земеделските стопани, отглеждащи пчели, беше предоставено трикратно подпомагане под формата на държавна помощ от типа de minimis, като бяха осигурени финансови средства в размер на общо **8 млн. 600 хил. лв.,** а на практика всеки от тях получи с по около 20% повечепо тази линия, отколкото предходната година.

**БЛАГОДАРЯ ЗА ВНИМАНИЕТО!**