***Отговор на въпрос от Кристина Сидорова – народни представители от ПГ „БСП за България“ относно Природен парк „Българка“***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО СИДОРОВА,**

Природен парк „Българка“е обявен със Заповед № РД-775 от 09.08.2002 г. на министъра на околната среда и водите, с цел опазване, възстановяване и поддържане на буковите екосистеми и ландшафти, характерни за Централна Стара планина, флората, фауната и културно-историческото богатство на района. Обхваща обща площ от **21 772,2 ха.**

Проектът на План за управление на Природен парк „Българка“ е разработен по проект финансиран от Оперативна програма „Околна среда 2007-2013 г.“. Разгледан е на второ заседание на Висшия експертен екологичен съвет при Министерството на околната среда и водите, проведено на 17.12.2015 г. Решението на съвета е планът да бъде внесен в Министерския съвет за приемане, след отразяване на гласуваните от съвета бележки. Проектът на План за управление с отразените бележки е внесен в Министерството на околната среда и водите през месец януари 2017 г., като до този момент не е стартирана процедурата за междуведомствено съгласуване.

Въпреки липсата на утвърден план за управление дирекцията на Природен парк „Българка“ изпълняват всички дейности, за които е създаден.

През изминаващата година са организирани и проведени всички традиционни мероприятия и са отбелязани важните дати от природозащитния календар.

По отношение дейностите по опазване на биологичното разнообразие през месец октомври тази година е проведен традиционният мониторинг на кафявата мечка. В базата при с. Поток продължават дейностите по възстановяване и отглеждане на редки и застрашени от изчезване видове от флората и фауната. В помощ на хищните птици при възможност се извършват подхранвания и на изградената за целта площадка за грабливи птици при с. Мръзеци, общ. Трявна.

За гарантиране безопасността на туристите са обходени и маркирани всички екопътеки на парка като са огледани маркировки, състояние на инфраструктура и координатите са засечени с GPS.

Предстои осъществяването на нова съвместна инициатива със „Зоопарк–Габрово”. Дирекцията на парка ще бъде партньор в стратегията за бъдещото развитие на зоопарка, като в него ще бъде обособен Екологичен-природозащитен образователен център, в който да се организират и провеждат природозащитни кампании – периодични и/или постоянни изложби, лекции, образователни дейности и занимания.

Понастоящем дирекцията на парка се управлява от временно-изпълняващ длъжността директор, поради нуждата от дълго възстановяване на титуляря, след прекарване на тежко заболяване.

Въпреки малобройният екип на дирекцията на парка и ограниченият бюджет, с който разполага парковата администрация, се изпълняват съвестно заложените в Устройствения правилник дейности.

**БЛАГОДАРЯ ЗА ВНИМАНИЕТО!**