***Отговор на въпрос от Ирена Димова – народен представител от ПП ГЕРБ относно тригодишната пчеларска програма – нови аспекти и възможности***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО ДИМОВА,**

Националната програма по пчеларство за периода 2020-2022 г. е разработена с широкото и активно участие на браншовите организации в пчеларския сектор. Тя е одобрена с Решение 2019/974 на Комисията от 12.06.2019 г. за одобряване на националните програми за подобряване на производството и предлагането на пазара на пчелни продукти, представени от държавите членки, съгласно Регламент (ЕС) № 1308/2013 на Европейския парламент и на Съвета. За изпълнението ѝ е определен общ бюджет (*за трите години от прилагането ѝ*) в размер на **19 199 412 лева** (*50/50 европейски и национални средства*), който надвишава с **35%** този за предходния тригодишен период.

Това е една нова по своя характер програма, чрез която се поставя акцент на пчеларските сдружения и организации на производители на пчелен мед и пчелни продукти, с цел преодоляване на раздробеността и съществуващото разединение в сектора към настоящия момент. Тези неправителствени организации ще бъдат ползватели на помощта по голяма част от мерките и дейностите, което е новост спрямо предходния период и е важно за пчеларите в България.

Помощ за пчеларските организации е предвидена по мярка А „Техническа помощ за пчелари и сдружения на пчелари”, в която за първи път се финансират разходи за обмен на знания и добри технологични практики при отглеждане на пчелните семейства, както и провеждането на базари, на които ще се предлагат пчелни продукти от местни пчелари. Особено внимание отделям на тази мярка, защото това е дейност, за която браншовите пчеларски организации винаги са настоявали до получават подпомагане. Сега ще могат да се възползват от мярка А.

Специално внимание се отделя за две нови дейности по мярка Б „Борба срещу вароатозата”, свързани с проучване за наличие на резистентност на причинителя на вароатозата към финансираните от програмата ветеринарномедицински продукти, както и за наличие на заболяването нозематоза и разпространението му на територията на страната, където отново бенефициенти по дейностите са пчеларските сдружения.

По отношение на мярка В „Рационализиране на подвижното пчеларство“ за първи път ще се финансират разходи за придвижване на пчелните семейства по време на медосбора. Целта е по-ефективно използване на цъфтящата растителност, което ще осигури разнообразна пчелна паша, както и запазване на биоразнообразието.

Нова дейност е включена и в мярка Г „Мерки за подпомагане на лабораториите за анализ на пчелните продукти с цел да се помогне на пчеларите да продават по-лесно своите продукти и да увеличат тяхната стойност“. Чрез осигуряване на средства за изследване на хранителните запаси (мед, прашец) на пчелните семейства за остатъчни количества вещества от пестициди над пределните норми ще се установи качеството на хранителните запаси, като част от факторите за доброто презимуване на семействата. Тук отново бенефициенти са пчеларските сдружения.

Важно място заема и мярка Е, чрез която ще се финансират приложни изследователски програми в областта на пчеларството. Като част от тази мярка е мониторинга на остатъци от пестициди в пчели от райони с интензивно земеделие. Той ще помогне при решаване на проблемите, свързани с евентуално хронично отравяне на пчелните семейства, което е честа предпоставка за отслабване на имунитета им, с последващо влошаване на здравословното състояние.

За допълнително улеснение на одобрените за подпомагане пчелари, които не разполагат със собствени средства за изпълнение на инвестиционните си намерения, Държавен фонд „Земеделие” прилага Схема за кредитиране със средства на Фонда. Облекчените условия на Схемата за кредитиране позволяват на бенефициентите по Националната програма по пчеларство да получат предварително финансов ресурс за реализиране на одобрените им проекти за част от мерките.

По четири от мерките, с включени в тях шест нови дейности, в т.ч. темата свързана с мониторинг на остатъците от пестициди в пчели, допустими кандидати са сдружения на пчелари, регистрирани по Закона за юридическите лица с нестопанска цел в обществена полза. По част от тях, могат да кандидатстват и групи и/или организации на производители на пчелен мед и пчелни продукти, признати по реда на Наредба № 12 от 2015 г.

С цел поддържане на добрата комуникация с бранша, на 16 декември тази година беше проведено поредно заседание на Съвета по пчеларство. На него се дискутираха теми, свързани с мястото на пчеларството в Стратегическия план за новата ОСП и възможностите за неготово подпомагане. Надявам се, че новата програма ще даде по-големи възможности на сдруженията за подкрепа на тяхното производство.

**БЛАГОДАРЯ ЗА ВНИМАНИЕТО!**